དེ་རིང་གི་ཚེས་བཟང་སྐར་བཟང་འདི་ལ་ང་ཚོ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པའི་ཞིབ་འཇུག་སློབ་གླིང་གཙོས་པའི་བོད་ཀྱི་དགེ་སློབ་རྣམས་མཉམ་དུ་འདུས་ནས་རྗེ་ཙོང་ཁ་པ་ཆེན་པོ་རྗེས་དྲན་བྱ་བའི་རིག་གཞུང་བགྲོ་གླེང་རིག་པའི་མཆོད་སྤྲིན་ཐེངས་ལྔ་པ་འཚོགས་པ་ལ་གང་གི་སྒོ་ནས་རྗེས་དྲན་བྱ་དགོས་སྙམ་ན།རིག་གཞུང་བགྲོ་གླེང་གི་གླེང་གཞི་གཙོ་བོ་སྟེ་ཤེས་རབ་དང་།ཐོས་བསམ།བརྩོན་འགྲུས་གསུམ་ཡིན་པ་ལྟར།ང་ཚོ་བོད་གངས་ཅན་པའི་བློ་གསལ་ཁྱེད་རྣམས་ཕ་ཡུལ་རྒྱབ་ཏུ་བསྐྱུར་ཏེ་ས་མཐའ་འགྲིམས་ནས་པེ་ཅིན་གྲོང་ཁྱེར་དུ་ཡོང་བའི་རྒྱུ་མཚན་ནམ་དགོས་པ་གཙོ་བོ་ནི།ཤེས་རབ་ཅིག་འཚོལ་དུ་ཡོང་བ་རེད།ཤེས་རབ་བསྐྱེད་པ་ནི་ཐོས་བསམ་ལ་བརྟེན་དགོས།ཐོས་བསམ་ནི་བརྩོན་འགྲུས་ལ་བརྟེན་དགོས་པ་ཡིན་ཕྱིན།བརྩོན་འགྲུས་ཆེ་ཆུང་ལ་བརྟེན་ནས་ཐོས་བསམ་ཆེ་ཆུང་བྱུང་བ་དང་།ཐོས་བསམ་ཆེ་ཆུང་ལ་བརྟེན་ནས་ཤེས་རབ་ཆེ་ཆུང་བྱུང་བ་ཡིན་པའི་རྒྱུ་མཚན་ཤེས་རྒྱུ་ཤིན་ཏུ་གལ་ཆེ་ལ།དེ་རིང་འདི་ནས་རྗེ་ཙོང་ཁ་པ་ཆེན་པོ་ལ་རྗེས་དྲན་བྱ་བའི་དགོས་པ་དང་ནང་དོན་ཡང་དེ་ལས་མ་འདས་པར་སྙམ།ང་ཚོ་བོད་གངས་ཅན་པའི་བློ་གསལ་རྣམས་པེ་ཅིན་དུ་ཡོང་ནས་སློབ་སྦྱོང་དང་ཞིབ་འཇུག་བྱས་ནས་ལོ་རེ་དང་ཡང་ན་སློབ་མཐར་ཕྱིན་ནས་ཕ་ཡུལ་དུ་ལོག་པའི་ཚེ་ན།གློག་རྡུལ་སོགས་ཀྱི་རྩེད་མོ་རྩེ་ཤེས་མི་ཤེས་ཤིག་དང་།སྐད་འཕྲིན་བཀོལ་ཤེས་མི་ཤེས་ཤིག་དང་།ཡང་ན་གྱོན་ཆས་གསར་པ་གྱོན་ཤེས་མི་ཤེས་ཤིག་དང་།ཡང་ཐ་མག་འཐེན་པ་དང་ལྦུ་ཆང་མང་པོ་བཏུང་ཐུབ་མིན་སོགས་ཀྱི་ཚད་གཞི་ཞིག་དེ་ཕ་ཡུལ་དུ་ཁྱེར་ནས་མི་འགྲོ་བར་པེ་ཅིན་དུ་ཡོང་ནས་སློབ་སྦྱོང་བྱས་པའི་འབྲས་བུ་ལ་ཤེས་རབ་དང་།ཐོས་བསམ།བརྩོན་འགྲུས་ཀྱི་ཡོན་ཏན་དང་།ཐབས་ལམ།ནུས་སྟོབས་སོགས་ཆེ་ཆུང་རྣམས་ཕ་ཡུལ་དུ་ཁྱེར་ནས་སོང་ན་ཕ་མ་གཉིས་གཙོས་པའི་ནང་མི་སྤུན་ཟླ་རྣམས་ཀྱིས་ང་ཚོའི་ཆེད་དུ་བཏང་བའི་རྒྱུ་ཚེགས་གང་གི་ཆ་ནས་དོན་མེད་དུ་མ་སོང་བར་འབྲས་བུ་ཡོད་པ་ཞིག་བྱ་དགོས་པ་དེ་རེད།དེ་ལྟར་ཡིན་ན་ད་གཟོད་ཁོང་ཚོས་ང་ཚོ་ལ་བཅངས་པའི་རེ་སྨོན་ཐབས་ཅད་གྲུབ་པ་རེད་སྙམ།དེས་ན་སློབ་མ་ཞིག་ཡིན་ཚེ་དུས་ནམ་ཡང་རང་རྒྱུད་ལ་ཤེས་རབ་བསྐྱེད་དགོས་པ་དང་།ཤེས་རབ་བསྐྱེད་པ་ནི་ཐོས་བསམ་ལ་རག་ལས་པ་དང་།ཐོས་བསམ་ནི་བརྩོན་འགྲུས་ལ་རག་ལས་པར་བསམ་ནས་སློབ་སྦྱོང་དང་ཞིབ་འཇུག་བྱ་དགོས་ནི་སློབ་སྦྱོང་བྱ་བའི་ཀུན་སློང་རྣམ་དག་ཡིན་པ་དང་།སློབ་སྦྱོང་བྱ་བའི་དམིགས་ཡུལ་རྣམ་དག་ཡིན་པ་དང་།སློབ་སྦྱོང་བྱ་བའི་ཐབས་ལམ་ཡང་དག་པའང་ཡིན།དེ་ལྟར་བྱ་བ་ནི་དུས་རབས་རིམ་བྱུང་གི་བོད་ཀྱི་མཁས་གྲུབ་དང་ལོ་པཎ་རྣམས་ཀྱིས་རང་རང་གི་ལུས་སྲོག་ཚུན་ཆད་ཤོར་བ་ལ་མ་འཛེམས་པར་འཛམ་གླིང་གི་ཡང་རྩེར་གྱུར་པའི་རང་ཅག་བོད་གངས་ཅན་པ་རྣམས་ཀྱི་སྣོད་བཅུད་གཉིས་ཀྱི་དཔལ་ཡོན་དུ་གྱུར་པའི་ཆོས་དང་རིག་གནས་སྤྱི་དང་བྱེ་བྲག་རྣམས་བསྲེགས་བཅད་བརྡར་བའི་གསེར་བཞིན་དུ་འཆད་སྒྱུར་རྩོམ་གསུམ་གྱི་སྒོ་ནས་འཛིན་སྐྱོང་སྤེལ་གསུམ་མཛད་པའི་ཕྱག་རྗེས་རྣམས་ཇི་སྲིད་བསྐལ་བ་མ་སྟོང་པའི་བར་དུ་མི་རབས་ནས་མི་རབས་བར་དུ་རྒྱུན་མི་ཆད་པར་རྗེས་དྲན་བྱ་བ་ནི་ལོ་རྒྱུས་ལ་ལྟ་བའི་རྗེས་དྲན་གྱི་མེ་ལོང་དང་།མ་འོངས་པ་ལ་ལྟ་བའི་གསལ་བྱེད་ཀྱི་མིག་དཔེ་མཆོག་ཏུ་གྱུར་དང་འགྱུར་དགོས་པར་སེམས་སོ།།